(Návrh)

**Zákon**

z ... 2025,

**ktorým sa mení a dopĺňa zákon č. 300/2005 Z. z. Trestný zákon**

**v znení neskorších predpisov a ktorým sa menia a dopĺňajú niektoré zákony**

Národná rada Slovenskej republiky sa uzniesla na tomto zákone:

**Čl. I**

Zákon č. 300/2005 Z. z. Trestný zákon v znení zákona č. 650/2005 Z. z., zákona č. 692/2006 Z. z., zákona č. 218/2007 Z. z., zákona č. 491/2008 Z. z., zákona č. 497/2008 Z. z., zákona č. 498/2008 Z. z., zákona č. 59/2009 Z. z., zákona č. 257/2009 Z. z., zákona č. 317/2009 Z. z., zákona č. 492/2009 Z. z., zákona č. 576/2009 Z. z., zákona č. 224/2010 Z. z., zákona č. 547/2010 Z. z., zákona č. 33/2011 Z. z., zákona č. 262/2011 Z. z., zákona č. 313/2011 Z. z., zákona č. 246/2012 Z. z., zákona č. 334/2012 Z. z., nálezu Ústavného súdu Slovenskej republiky č. 428/2012 Z. z., uznesenia Ústavného súdu Slovenskej republiky č. 189/2013 Z. z., zákona č. 204/2013 Z. z., zákona č. 1/2014 Z. z., nálezu Ústavného súdu Slovenskej republiky č. 260/2014 Z. z., zákona č. 73/2015 Z. z., zákona č. 78/2015 Z. z., zákona č. 87/2015 Z. z., zákona č. 174/2015 Z. z., zákona č. 397/2015 Z. z., zákona č. 398/2015 Z. z., zákona č. 440/2015 Z. z., zákona č. 444/2015 Z. z., zákona č. 91/2016 Z. z., zákona č. 125/2016 Z. z., zákona č. 316/2016 Z. z., zákona č. 264/2017 Z. z., zákona č. 274/2017 Z. z, zákona č. 161/2018 Z. z., zákona č. 321/2018 Z. z., zákona č. 35/2019 Z. z., nálezu Ústavného súdu Slovenskej republiky č. 38/2019 Z. z., zákona č. 214/2019 Z. z., zákona č. 420/2019 Z. z., zákona č. 474/2019 Z. z., zákona č 288/2020 Z. z., zákona č. 312/2020 Z. z., zákona č. 236/2021 Z. z., zákona č. 357/2021 Z. z., zákona č. 105/2022 Z. z., zákona č. 111/2022 Z. z., zákona č. 117/2023 Z. z., nálezu Ústavného súdu Slovenskej republiky č. 402/2023 Z. z., zákona č. 40/2024 Z. z., nálezu Ústavného súdu Slovenskej republiky č. 41/2024 Z. z., zákona č. 47/2024 Z. z., zákona č. 214/2024 Z. z. a nálezu Ústavného súdu Slovenskej republiky č. 215/2024 Z. z. sa mení a dopĺňa takto:

**1.** V § 5a sa za slová „ohrozenia mieru (§ 417),“ vkladajú slová „porušenia reštriktívneho opatrenia (§ 417a až 417d),“.

**2.** Za § 16 sa vkladá § 16a, ktorý znie:

„§ 16a

Trestný čin je spáchaný z hrubej nedbanlivosti, ak páchateľ obzvlášť ľahostajne alebo závažne poruší obvyklú opatrnosť, starostlivosť alebo povinnosť, vyplývajúcu z jeho zamestnania, povolania, postavenia alebo funkcie alebo zo všeobecne záväzných právnych predpisov, a toto porušenie viedlo k ohrozeniu alebo porušeniu záujmu chráneného týmto zákonom.“.

**3.** V § 17 sa na konci pripájajú tieto slová: „alebo z hrubej nedbanlivosti“.

**4.** V § 88 a 91 sa za slovo „okrem“ vkladajú slová „trestného činu porušenia reštriktívneho opatrenia podľa § 417a až 417d,“.

**5.** § 127 sa dopĺňa odsekom 13, ktorý znie:

„(13) Označenou fyzickou osobou sa na účely trestného činu porušenia reštriktívneho opatrenia podľa § 417d rozumie fyzická osoba, na ktorú sa vzťahuje reštriktívne opatrenie.“.

**6.** Za § 137a sa vkladá § 137b, ktorý vrátane nadpisu znie:

„§ 137b

Reštriktívne opatrenie

Reštriktívnym opatrením sa na účely tohto zákona rozumie medzinárodná sankcia podľa predpisu o vykonávaní medzinárodných sankcií.“.

**7.** Za § 417 sa vkladajú § 417a až 417e, ktoré vrátane nadpisu nad § 417a znejú:

„Porušenie reštriktívneho opatrenia

§ 417a

(1) Kto poruší príkaz, zákaz alebo obmedzenie vyplývajúce z reštriktívneho opatrenia v rozsahu najmenej 10 000 eur, potrestá sa odňatím slobody až na tri roky.

(2) Odňatím slobody na šesť mesiacov až päť rokov sa páchateľ potrestá, ak spácha čin uvedený v odseku 1

1. v rozsahu najmenej 100 000 eur,
2. závažnejším spôsobom konania,
3. z osobitného motívu, alebo
4. ako verejný činiteľ.

(3) Odňatím slobody na tri roky až osem rokov sa páchateľ potrestá, ak spácha čin uvedený v odseku 1

1. ako člen nebezpečného zoskupenia, alebo
2. za krízovej situácie.

§ 417b

(1) Kto čo aj z hrubej nedbanlivosti poruší príkaz, zákaz alebo obmedzenie týkajúce sa nakladania s položkami uvedenými v Spoločnom zozname vojenského materiálu Európskej únie alebo položkami s dvojakým použitím uvedenými v osobitných predpisoch a vyplývajúce z reštriktívneho opatrenia v rozsahu najmenej 10 000 eur, potrestá sa odňatím slobody až na päť rokov.

(2) Odňatím slobody na tri roky až osem rokov sa páchateľ potrestá, ak spácha čin uvedený v odseku 1

1. závažnejším spôsobom konania,
2. ako verejný činiteľ,
3. ako člen nebezpečného zoskupenia, alebo
4. za krízovej situácie.

§ 417c

(1) Kto poruší príkaz, zákaz alebo obmedzenie vyplývajúce z reštriktívneho opatrenia tým, že si nesplní informačnú povinnosť, ktorá sa týka veci alebo majetku v rozsahu najmenej 10 000 eur, potrestá sa odňatím slobody až na šesť mesiacov.

(2) Odňatím slobody až na jeden rok sa páchateľ potrestá, ak spácha čin uvedený v odseku 1

1. v rozsahu najmenej 100 000 eur,
2. závažnejším spôsobom konania,
3. z osobitného motívu, alebo
4. ako verejný činiteľ.

(3) Odňatím slobody na tri roky až osem rokov sa páchateľ potrestá, ak spácha čin uvedený v odseku 1

1. ako člen nebezpečného zoskupenia, alebo
2. za krízovej situácie.

§ 417d

(1) Kto umožní vstup označených fyzických osôb na územie členského štátu alebo tranzitu týchto osôb cez územie členského štátu v rozpore so zákazom vyplývajúcim z reštriktívneho opatrenia, potrestá sa odňatím slobody až na tri roky.

(2) Odňatím slobody na šesť mesiacov až päť rokov sa páchateľ potrestá, ak spácha čin uvedený v odseku 1

1. závažnejším spôsobom konania,
2. z osobitného motívu, alebo
3. ako verejný činiteľ.

(3) Odňatím slobody na tri roky až osem rokov sa páchateľ potrestá, ak spácha čin uvedený v odseku 1

1. ako člen nebezpečného zoskupenia, alebo
2. za krízovej situácie.

§ 417e

Kto spácha čin uvedený v § 471a až 417d nie je trestný, ak preukázateľne konal v súlade s medzinárodným humanitárnym právom.“.

**8.** V prílohe č. 3 sa za bod 30. vkladá bod 31., ktorý znie:

„31. Smernica Európskeho parlamentu a Rady (EÚ) 2024/1226 z 24. apríla 2024 o vymedzení trestných činov a sankcií za porušenie reštriktívnych opatrení Únie a zmene smernice (EÚ) 2018/1673 (Ú. v. EÚ L, 2024/1226, 29.4.2024).“.

**Čl. II**

Zákon č. 91/2016 Z. z. o trestnej zodpovednosti právnických osôb a o zmene a doplnení niektorých zákonov v znení zákona č. 316/2016 Z. z., zákona č. 161/2018 Z. z., zákona č. 214/2019 Z. z., zákona č. 474/2019 Z. z., zákona č. 288/2020 Z. z., zákona č. 312/2020 Z. z., zákona č. 309/2023 Z. z. a zákona č. 40/2024 Z. z. sa mení a dopĺňa takto:

**1.** V § 3 sa za slová„podľa § 372a,“ vkladajú slová „porušenie reštriktívneho opatrenia podľa § 417a až 417d,“.

**2.** Doterajší text § 15 sa označuje ako odsek 1 a dopĺňa sa odsekom 2, ktorý znie:

,,(2) Súd môže uložiť právnickej osobe peňažný trest

a) od 1500 eur do 8 000 000 eur, ak odsudzuje právnickú osobu za trestný čin podľa § 417c Trestného zákona,

b) od 1500 eur do 40 000 000 eur, ak odsudzuje právnickú osobu za trestný čin podľa § 417a, § 417b alebo § 417d Trestného zákona.“.

**3.** V prílohe sa za bod 20. vkladá bod 21., ktorý znie:

„21. Smernica Európskeho parlamentu a Rady (EÚ) 2024/1226 z 24. apríla 2024 o vymedzení trestných činov a sankcií za porušenie reštriktívnych opatrení Únie a zmene smernice (EÚ) 2018/1673 (Ú. v. EÚ L, 2024/1226, 29.4.2024).“.

**Čl. III**

Zákon č. 289/2016 Z. z. o vykonávaní medzinárodných sankcií a o doplnení zákona č. 566/2001 Z. z. o cenných papieroch a investičných službách a o zmene a doplnení niektorých zákonov (zákon o cenných papieroch) v znení neskorších predpisov v znení zákona č. 52/2018 Z. z. a zákona č. 312/2020 Z. z. sa mení takto:

V § 22 sa vypúšťa odsek 4.

Doterajšie odseky 5 a 6 sa označujú ako odseky 4 a 5.

**Čl. IV**

Zákon č. 54/2019 Z. z. o ochrane oznamovateľov protispoločenskej činnosti a o zmene a doplnení niektorých zákonov v znení zákona č. 189/2023 Z. z. sa mení a dopĺňa takto:

**1.** V § 2 písm. d) prvý bod sa slová „§ 352a alebo § 374“ nahrádzajú slovami „352a, § 374 alebo § 417a až 417d“.

**2.** Doterajší text prílohy sa označuje ako bod 1. a dopĺňa sa bodom 2., ktorý znie:

„2. Smernica Európskeho parlamentu a Rady (EÚ) 2024/1226 z 24. apríla 2024 o vymedzení trestných činov a sankcií za porušenie reštriktívnych opatrení Únie a zmene smernice (EÚ) 2018/1673 (Ú. v. EÚ L, 2024/1226, 29.4.2024).“.

**Čl. V**

Tento zákon nadobúda účinnosť 20. mája 2025.